Τι λένε στη larissanet οι πρόεδροι των δύο Συνεταιρισμών Φαρμακοποιών της Λάρισας – «Η επίταξη έκανε κακό – Ακυρώθηκαν παραγγελίες – ΣΟΦΛΑ και ΠΡΟΣΥΦΛΑ τις επόμενες μέρες θα διαθέσουν νέες ποσότητες μασκών και αντισηπτικών στην αγορά»

Του Πάνου Γαρουφαλιά

Ο κορωνοϊός έχει αλλάξει δραματικά τη ζωή μας. Καθημερινά για να προστατευτούμε από τον ιό αναζητούμε μάσκες οι οποίες όμως δεν υπάρχουν στα φαρμακεία καθώς παρουσιάζονται τεράστιες ελλείψεις. Ανάλογη είναι η κατάσταση στα αντισηπτικά αλλά και σε οινόπνευμα που είναι είδος προς εξαφάνιση. Ο πρόεδρος του ΣΟ.Φ.ΛΑ κ. Πέτρος Καφανέλης αλλά και ο πρόεδρος του ΠΡΟ.ΣΥ.Φ.ΛΑ κ. Δημήτρης Μιχαήλ περιγράφουν την κατάσταση στην αγορά και υποστηρίζουν ότι η επίταξη επί της ουσίας έκανε ζημιά καθώς είχαμε ακυρώσεις παραγγελιών από εισαγωγείς του χώρου. Την ίδια ώρα χάλασε το κλίμα ομαλοποίησης που πήγαινε να δημιουργηθεί.

Τις επόμενες ημέρες στη Λάρισα αναμένεται να έρθουν μεγάλες ποσότητες μασκών και αντισηπτικών σε μια προσπάθεια να επέλθει κάποια κανονικότητα, όμως οι τιμές αναμένεται να παραμείνουν σε υψηλά επίπεδα.

Καφανέλης: Προσπαθούμε να ισορροπήσουμε την αγορά

Ο πρόεδρος του Σ.Ο.Φ.ΛΑ κ. Πέτρος Καφανέλης δηλώνει ότι αυτή την ώρα στα φαρμακεία οι μάσκες, τα αντισηπτικά αλλά και το οινόπνευμα είναι σε έλλειψη. «Για παράδειγμα έρχονται τα αντισηπτικά λίγα-λίγα, αλλά η ζήτηση είναι τέτοια που εξαντλούνται άμεσα. Προσπαθούμε να ισορροπήσουμε την αγορά. Στα αντισηπτικά φαίνεται να τα καταφέρνουμε, αλλά στις μάσκες έχουμε μεγάλο πρόβλημα», σημειώνει.

Ο Σ.Ο.Φ.ΛΑ έχει δεσμεύσει μάσκες που είναι κυρίως για τα φαρμακεία και το προσωπικό του συνεταιρισμού. Αντίθετος στο μέτρο της επίταξης από την κυβέρνηση δήλωσε ο πρόεδρος του ΣΟΦΛΑ. « Όταν δηλώνει ότι δεσμεύω τις μάσκες κανένας εισαγωγέας δεν θα φέρει στην Ελλάδα. Όποιος μιλάει θα πρέπει να ξέρει τι λέει. Σιγά-σιγά θα φέρουμε κάποιες ποσότητες από μάσκες», αναφέρει χαρακτηριστικά.

Για να καταλάβουμε πόσες μάσκες έχουμε καταναλώσει μέχρι σήμερα θα πρέπει κανείς να δει τα αποθέματα στο Συνεταιρισμού, ο οποίος είχε στοκ με βάση την κατανάλωση για τα επόμενα 8 χρόνια. «Να φανταστείτε ότι από την αρχή του χρόνου δώσαμε στη Λάρισα πάνω από 100.000 μάσκες! Προμηθεύουμε με μάσκες υπηρεσίες όπως η καθαριότητα. Σηκώνουμε μεγάλο βάρος, αλλά θα τα καταφέρουμε», τονίζει ο κ. Καφανέλης. Αυτές εξαφανίστηκαν λόγω κορωνοϊού σε λίγες ημέρες!

Από τις αρχές τις επόμενης εβδομάδας ο Σ.Ο.Φ.ΛΑ θα διαθέσει στην αγορά επιπλέον ποσότητες μασκών.

Μιχαήλ: Η επίταξη έκανε ζημιά στην αγορά

Για την κατάσταση που έχουμε μπροστά μας και τι μπορούμε να περιμένουμε μίλησε στη larissanet ο πρόεδρος του ΠΡΟ.ΣΥ.Φ.ΛΑ κ. Δημήτρης Μιχαήλ. Τις τελευταίες ημέρες στα φαρμακεία που προμήθευε ο ΠΡΟ.ΣΥ.Φ.ΛΑ δεν υπάρχουν μάσκες, ενώ είναι λίγες οι ποσότητες σε αντισηπτικά. «Είχαμε πρόσφατα προμηθευτεί 70.000 μάσκες και μικρή ποσότητα αντισηπτικών. Εκεί που πήγε να ομαλοποιηθεί η αγορά ήρθε η ανακοίνωση για την επίταξη μασκών και αντισηπτικών», σημειώνει ο κ. Μιχαήλ. Αυτό είχε ως αποτέλεσμα η επίταξη να ανατρέψει αυτή την κατάσταση καθώς μεγάλοι εισαγωγείς στην Ελλάδα, με το φόβο να δεσμευτούν οι ποσότητες που θα έφερναν, σταμάτησαν τις παραγγελίες.

Όμως όπως λέει ο πρόεδρος του ΠΡΟ.ΣΥ.Φ.ΛΑ σύντομα τα φαρμακεία θα έχουν ξανά μάσκες. «Είχαμε δύο ακυρώσεις σε παραγγελίες λόγω αυτού του μέτρου. Φανταστείτε ότι αυτήν εβδομάδα θα είχαμε αρκετά αντισηπτικά. Πιθανότατα την Παρασκευή (σήμερα) να έχουμε προμήθεια χιλιάδων μασκών και αντισηπτικών», υπογραμμίζει. Ο κ. Μιχαήλ εκτιμά μάλιστα ότι όλο αυτό το διάστημα οι τιμές αυτών των προϊόντων θα είναι πάρα πολύ υψηλές. Στην χοντρική μια μάσκα σήμερα κάνει 1,30 έως 1,40 ευρώ. Στην πώληση ο φαρμακοποιός έχει κέρδος το πολύ 5 λεπτά. Στην διεθνή αγορά όσες χώρες παράγουν μάσκες δεν τις εξάγουν πλέον και ο μόνος προμηθευτής για την χώρα μας είναι η Κίνα. «Το 80% των μασκών που κυκλοφορούν στην αγορά είναι κινέζικες. Αναμένουμε να απελευθερώσουν το οινόπνευμα για να φτιαχτούν αντισηπτικά», σημειώνει ο πρόεδρος του ΠΡΟ.ΣΥ.Φ.ΛΑ.

Όμως ο Συνεταιρισμός Φαρμακοποιών βλέποντας την κατάσταση σχεδιάζει για το άμεσο μέλλον. Ο ΠΡΟ.ΣΥ.Φ.ΛΑ αναμένει στις αρχές Απριλίου να έρθει άλλη μια μεγάλη παρτίδα χιλιάδων μασκών, η οποία θα είναι εισαγωγή από την Κίνα. Επίσης την ίδια περίοδο αναμένεται να έρθει στον Συνεταιρισμό και μια μεγάλη παρτίδα αντισηπτικών. «Θέλουμε να ομαλοποιήσουμε την αγορά σε αυτά τα προϊόντα».

Πηγή: ΕΝΤΥΠΗ LARISSANET